Bo-Kaap is nou ’n erfenis-beskermingsone | Netwerk24
Deur Marelize Barnard 30 Maart 2019 09:56
Die Bo-Kaap is nou ’n erfenis-beskermingsone.
Die Kaapstadse metroraad het dié stap Donderdag goedgekeur en dit word van krag sodra dit in die Provinsiale Staatskoerant afgekondig is.
Die tipiese beeld van die Bo-Kaap.Foto: Deon Raath
Dan Plato, burgemeester, sê die besluit kom nadat inwoners reeds die afgelope vier jaar vra dat die gebied se erfenis beskerm moet word.
Dié status beteken dat die erfenis van die Bo-Kaap bewaar word. Dit sal ’n impak hê op alle eiendomme in die Bo-Kaap, veral wat nuwe ontwikkelings, restourasiewerk en aanbouings betref.
Nuwe eiendomsontwikkelings mag dus nie indruis teen die historiese karakter van die omgewing nie, maar huiseienaars moet ook bydra om die gebied se karakter te beskerm.
Huiseienaars mag die binnekant van hul huise verbou, maar dit mag nie aan die buitekant sigbaar wees nie en hul verbouings mag nie die gebou se struktuur verswak nie.
Sowat 600 eiendomme is by die erfenis-beskermingsone ingesluit.
Marian Nieuwoudt, burgemeesterskomiteelid vir ruimtelike ontwikkeling en die omgewing, sê die nuwe regulasies kan vir inwoners en huiseienaars van die Bo-Kaap ingewikkeld klink, maar die metroraad se erfeniskundiges sal hulle van raad bedien.
Die erfenis-beskermingsone bepaal nie wie eiendom mag koop of huur nie.
Aansoeke vir ontwikkelings wat goedgekeur is voordat die erfenis-beskermingsone goedgekeur is, sal wel beoordeel word volgens die wetgewing en bouregulasies wat gegeld het voordat die beskermingsone ingestel is.
In die proses van openbare deelname was 2 271 uit 2 298 (98,8%) deelnemers ten gunste daarvan dat die Bo-Kaap ’n erfenis-beskermingsone word. Van die deelnemers was 650 inwoners van die Bo-Kaap.
Meer oor: Bo-Kaap